กรุงศรีฯทุ่ม2พันล้านลงระบบไอทีแบงก์
แบงก์กรุงศรีฯ ทุ่ม 2,000 ล้านบาท ดันลูกค้าใช้อิเล็กทรอนิกส์แบงก์ผ่านสมาร์ตโฟนแท็บเล็ต
6 ก.พ. 2556

แบงก์กรุงศรีฯ ทุ่ม 2,000 ล้านบาท ดันลูกค้าใช้อิเล็กทรอนิกส์แบงก์ผ่านสมาร์ตโฟนแท็บเล็ต 
นายฟิลิป แทน กรรมการผู้จัดการใหญ่ ธนาคารกรุงศรีอยุธยา กล่าวว่า ตั้งแต่ปีนี้จนถึงปี 2558 ธนาคารจะลงทุนเพิ่มอีก 2,000 ล้านบาท เพื่อพัฒนาระบบเทคโนโลยีภายในองค์กรให้เป็นโครงสร้างพื้นฐานหลักของธนาคาร โดยปีนี้จะเน้นรุกตลาดในกลุ่มธุรกิจให้ลูกค้าใช้บริการช่องทางอิเล็กทรอนิกส์ผ่านสมาร์ตโฟน และแท็บเล็ต โดยตั้งเป้าว่าแอพพลิเคชัน “Krungsri” ของธนาคารจะเข้าถึงลูกค้าทุกกลุ่มภายใน 3 ปี
ทั้งนี้ ธนาคารได้สร้างแอพพลิเคชัน “Krungsri” เปิดให้ลูกค้าที่ใช้สมาร์ตโฟนระบบปฏิบัติการไอโอเอส และระบบปฏิบัติการแอนดรอยด์ สามารถดาวน์โหลดโดยไม่เสียค่าใช้จ่าย เพื่อใช้บริการเช็กยอด โอนและชำระเงิน รวมทั้งชำระบัตรเครดิต และซื้อกองทุนของบริษัทหลักทรัพย์จัดการกองทุนกรุงศรี ผ่านแอพพลิเคชันเดียว โดยลูกค้าไม่ต้องเดินทางไปสาขา เพื่อตอบสนองพฤติกรรมลูกค้าที่ต้องการความง่าย สะดวก และรวดเร็ว
นายฟิลิป กล่าวว่า ธนาคารไม่ได้ทำแอพพลิเคชันเพื่อให้ดาวน์โหลดเป็นเจ้าแรก ทำให้รู้ว่าลูกค้าต้องการช่องทางแอพพลิเคชันที่นอกเหนือจากการทำธุรกรรมการเงิน ได้แก่ ต้องการรู้อัตราแลกเปลี่ยน ต้องการค้นหาสถานที่ที่สามารถใช้ส่วนลดจากผลิตภัณฑ์ของธนาคารได้ และต้องการให้มีการทำตารางปฏิทินเพื่อกำหนดงานภายในแอพพลิเคชันเดียว
สำหรับเป้าหมายของธนาคารต้องการให้ลูกค้าดาวน์โหลดแอพพลิเคชันเป็น 1 ล้านดาวน์โหลดภายใน 3 ปีจากนี้ จากปัจจุบันลูกค้าดาวน์โหลดแอพพลิเคชันของธนาคารไปแล้ว 1.5 แสนราย ซึ่งคาดว่าปีนี้จะมียอดดาวน์โหลด 5 แสนราย 
ปัจจุบันมีลูกค้าที่ใช้บริการช่องทางอิเล็กทรอนิกส์ทั้งสิ้น 1.7 ล้านราย มีปริมาณทำธุรกรรม 2 แสนล้านบาท มีปริมาณการใช้ทั้งสิ้น 36 ล้านรายการ หากธนาคารสามารถเพิ่มจำนวนลูกค้าปีนี้ได้เป็น 3.4 ล้านราย ก็น่าจะทำให้มีรายได้จากช่องทางอิเล็กทรอนิกส์ 180 ล้านบาท